送喬仝寄賀君六首  其一
作者：蘇軾
朝代：宋

paragraphs: 君年二十美且都，初得惡疾墮眉鬚。
紅顔白髮驚妻孥，覽鏡自嫌欲棄軀。
結茅窮山啖松腴，路逢逃秦博士盧。
方瞳照野清而癯，再拜未起煩一呼。
覺知此身了非吾，炯然蓮花出泥塗。
隨師東游渡濰邞，山頭見我兩輪朱。
豈知仙人混屠沽，爾來八十胸垂胡。
上山如飛嗔人扶，東歸有約不敢渝。
新年當參老仙儒，秋風西來下雙鳬，得棗如瓜分我無。